Ágætis reynsla er komin á hraðamyndavélarnar sem komið var fyrir í Hvalfjarðarsveit . Vélarnar hafa verið keyrðar til reynslu , en formlegum undirbúningstíma þeirra er ekki lokið . Samgönguráðuneyti og Ríkislögreglustjóri munu kynna á blaðamannafundi hvenær þær verða formlega teknar í fulla notkun . Ólafur Kr . Ólafsson , sýslumaður Snæfellinga , sagði í samtali við Skessuhorn að ágætis reynsla væri komin vélarnar . Gögn úr þeim eru send rafrænt til sýslumannsembættisins í Stykkishólmi sem gefur út sektarmiða . Mótmæli ökumaður sektinni getur hann fengið að sjá myndina á næstu lögreglustöð . Ólafur lagði ríka áherslu á að undirbúningstíma væri ekki lokið . Margir hafa velt því fyrir sér hvort það geti ekki verið hin mesta skemmtan að sjá ökumenn með undrunarsvip bregðast við myndavélablossanum . Ólafur segir hins vegar að þetta sé ekkert nýtt og ætti ekki að koma neinum á óvart . “ Það hafa verið svona vélar í Hvalfjarðargöngunum og einnig höfum við verið á ferð með myndavélarbíla , þannig að ökumenn ættu orðið að þekkja þetta . ” Framhjáhaldið ekki í hættu Ólafur segir að myndirnar snúi eingöngu að ökumönnum , ekki að farþegum . Heyrst hafði að margir þeir sem stunda þá iðju að skella sér út fyrir bæinn með einstaklingi af gagnstæða kyninu , öðrum en maka , væru uggandi um hag sinn . Einn og einn hafði orðað það við blaðamann að nú væru líkur á því að heima á stofuborð bærust myndir af þeim , skellihlæjandi við stýrið með einhverjum sem ekki ætti að vera í bílnum , svona opinberlega í það minnsta . Ólafur segir að slíkar aðstæður geti ekki komið upp . Myndin sé einungis lögð fram greiði menn ekki sektina og að auki sé farþeginn ekki þekkjanlegur á myndinni sem ökumaður fær að sjá . Þeir sem segjast vera á leiðinni á viðskiptafundi en eru í raun á leiðinni á Mótel Venus með ritaranum sínum geta því andað léttara , hvað þessa ógn varðar a.m.k . Það á hins vegar að vera sjálfsögð krafa að framhjáhaldarar keyri á löglegum hraða líkt og annað fólk .